b"\n_START_ARTICLE_\nQuim Monz\xc3\xb3\n_START_PARAGRAPH_\nQuim Monz\xc3\xb3 este un narator \xc8\x99i jurnalist n\xc4\x83scut \xc3\xaen Barcelona (Catalonia, Spania) la 24 martie 1952. Scrie \xc3\xaen limba catalan\xc4\x83, dar are de asemenea lucr\xc4\x83ri jurnalistice \xc3\xaen limba spaniol\xc4\x83.\n_START_SECTION_\nBiografie\n_START_PARAGRAPH_\nLa \xc3\xaenceputul anilor 70, Monz\xc3\xb3 a scris reportaje despre Vietnam, Cambogia, Irlanda de Nord \xc8\x99i Africa Oceanului Indian pentru ziare din Barcelona. Apoi a scris cronici din Praga \xc8\x99i Bucure\xc8\x99ti \xc3\xaen timpul c\xc4\x83derii comunismului, despre alegerile preziden\xc8\x9biale din Statele Unite, despre Israel \xc3\xaen timpul celei de-a doua 'intifada'... Articolele sale jurnalistice \xc8\x99i povestirile sunt pline de ironie. Unul dintre volumele sale de colec\xc8\x9bii de articole Catorze ciutats comptant-hi Brooklyn, este remarcabil\xc4\x83 datorit\xc4\x83 descrierii ora\xc8\x99ului New York imediat dup\xc4\x83 11 septembrie \xc3\x8en anul 2007 i s-a solicitat s\xc4\x83 scrie discursul inaugural al T\xc3\xa2rgului de Carte de la Frankfurt (Germania), \xc3\xaen care invitat\xc4\x83 a fost cultura catalan\xc4\x83. Public\xc4\x83 o rubric\xc4\x83 zilnic\xc4\x83 extrem de citit\xc4\x83 \xc3\xaen La Vanguardia.\n_START_SECTION_\nOpere\n_START_PARAGRAPH_\nA scris primul roman \xc3\xaen anul 1976. La \xc3\xaenceputul anilor 80 a locuit la New York cu o burs\xc4\x83 pentru a studia proza contemporan\xc4\x83 din America de Nord. A avut colabor\xc4\x83ri asidue la radio \xc8\x99i televiziune. \xc3\x8empreun\xc4\x83 cu Cuca Canals a scris dialogurile pentru filmul Jam\xc3\xb3n jam\xc3\xb3n, regizat pentru marele ecran de Bigas Luna. A scris o singur\xc4\x83 pies\xc4\x83 de teatru: El tango de Don Joan, cu J\xc3\xa9r\xc3\xb4me Savary._NEWLINE_A publicat romane, volume de culegeri de povestiri \xc8\x99i articole. C\xc4\x83r\xc8\x9bile sale sunt traduse \xc3\xaen peste dou\xc4\x83zeci de limbi. A primit diverse premii: premiul Prudenci Bertrana pentru cel mai bun roman, premiul El Temps pentru cel mai bun roman, premiul Ciutat de Barcelona pentru cel mai bun prozator, premiul Lletra d'Or, premiul Maria \xc3\x80ngels Anglada, Premiul Na\xc8\x9bional pentru Literatur\xc4\x83 \xc8\x99i de patru ori Premiul Criticii acordat de Serra d'Or."